Harrismith kry dalk gou weer water | Netwerk24
Harrismith kry dalk gou weer water
Deur Ruan Bruwer 19 Februarie 2018 17:28
’n Kontrakteur wat nie betyds chemikalieë aan die Maluti-a-Phofung-munisipaliteit gelewer het nie, is die oorsaak dat die watertoevoer in Harrismith onderbreek moes word.
So sê Mpho Mabena, munisipale woordvoerder oor water.
Volgens haar kon die water nie gesuiwer word nie en moes die watertoevoer noodgedwonge opgeskort word.
“Die leweransier het eers vanoggend (Maandagoggend) die chemikalieë gelewer en teen 13:30 is begin om weer water tot by die reservoirs te pomp.
Inwoners het behoorlik gal gebraak op die Facebook-groep Harrismith Nuus.
“Dis moeilik om te sê presies wanneer huishoudings weer water in hul krane sal hê.
“Die eerste huise se waterlewering kan teen vanaand (Maandagaand) herstel word. Dit is veilig om te sê almal sal teen môreaand (Dinsdagaand) weer water hê,” sê Mabena.
Sommige huise en ondernemings in dié Oos-Vrystaatse dorp is reeds sedert Saterdagmiddag sonder ’n druppel water.
Eras Huisamen stel voor daar moet ’n brief aan pres. Cyril Ramaphosa geskryf word.
“Ek is seker hy sal iets hieromtrent doen,” sê Huisamen.
Meer oor: Harrismith | Watertoevoer | Chemikalieë
Harrismith se krane ook droog
Maluti-a-Phofung ‘moet onder administrasie wees’
Soek iemand na Dannielle Viljoen se naamplaat?